Man skal giftes eller fylde 100 år for at få gaver af Jammerbugt Kommune i år. For de almindelige skatteydere får ikke noget foræret. - Vi har en overskridelse på udgifter til overførselsindkomster. Og så er vi nødt til at agere i forhold til nogle ting, der er lettere at styre. Og det er derfor, vi er nødt til at reagere nu, siger bormester i Jammerbugt Kommune, Mogens Gade (Venstre). I forbindelse med sammenlægningen måtte man ellers på især ældreområdet harmonere på laveste fællesnævner. Og i år er skatten sat op med 0,4 procentpoint. Men det har stadig ikke lukket hullet. - Vi udsætter nogle af de nye initiativer, vi ellers ville have sat i gang i år, siger Mogens Gade. Men andre mener ikke, at man kan udskyde lovede forbedringer som for eksempel bogbus og sprogscreening af kommunens børn. - Hvis man skærer i budgettet nu, kun fire måneder efter et stort flertal i byrådet har vedtaget det, så er vi på zig-zag-kurs, siger SFs medlem af byrådet, Erik Ingerslev. SF mener, at kommunen i stedet skal vente på en midtvejsforhandling med finansminister Lars Løkke Rasmussen. Men det går ikke at vente på, at andre vil betale, mener borgmesteren. - Al erfaring viser, at man ikke kan afvente en sådan situation. For så ender det med en kæmpe overskridelse, siger Mogens Gade (Venstre). - Der er nogle af dem, der er for pæne og for ydmyge i forhold til regeringens udmeldinger, mener til gengæld Erik Ingerslev (SF).
På torsdag skal byrådet i Jammerbugt Kommune tage stilling til et truende underskud på den gale side af 20 millioner kroner.